KOMISIJOS REGLAMENTAS (EB) Nr. 448/2009
2009 m. gegužės 28 d.
kuriuo nustatomas eksporto licencijų išdavimo procentinis dydis, atmetamos eksporto licencijų paraiškos ir sustabdomas nekvotinio cukraus eksporto licencijų paraiškų teikimas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1),
atsižvelgdama į 2006 m. birželio 30 d. Komisijos reglamentą (EB) Nr. 951/2006, nustatantį išsamias Tarybos reglamento (EB) Nr. 318/2006 įgyvendinimo taisykles dėl prekybos su trečiosiomis šalimis cukraus sektoriuje (2), ypač į jo 7e straipsnį kartu su 9 straipsnio 1 dalimi,
kadangi:
(1)
Pagal Reglamento (EB) Nr. 1234/2007 61 straipsnio pirmos pastraipos d punktą cukrus, pagamintas prekybos metais viršijant šio reglamento 56 straipsnyje numatytą kvotą, gali būti eksportuojamas tik neviršijant Komisijos nustatytų kiekybinių normų.
(2)
Minėtosios normos nustatytos 2009 m. balandžio 2 d. Komisijos reglamente (EB) Nr. 274/2009, kuriuo nustatoma nekvotinio cukraus ir izogliukozės eksporto kiekybinė norma, taikoma iki 2009-2010 prekybos metų pabaigos (3). Šis reglamentas bus taikomas tik nuo 2009 m. spalio 1 d., todėl iki 2009-2010 prekybos metų pabaigos taikoma nekvotinio cukraus ir izogliukozės eksporto kiekybinė norma bus taikoma tik nuo tos dienos.
(3)
Todėl 2009-2010 prekybos metais procentinis dydis, kuriuo bus patenkinami nuo 2009 m. gegužės 18 d. iki 2009 m. gegužės 22 d. pateiktose paraiškose prašomi kiekiai, turėtų būti lygus nuliui, o cukraus eksporto licencijų paraiškų teikimas turėtų būti sustabdytas. Todėl 2009-2010 prekybos metais visos cukraus eksporto licencijų paraiškos, pateiktos 2009 m. gegužės 25, 26, 27, 28 ir 29 d., turėtų būti atmestos,
PRIĖMĖ ŠĮ REGLAMENTĄ:
1 straipsnis
1. 2009-2010 prekybos metais nekvotinio cukraus eksporto licencijos, kurioms paraiškos buvo pateiktos nuo 2009 m. gegužės 18 d. iki 2009 m. gegužės 22 d., turėtų būti išduotos prašomiems kiekiams juos padauginus iš procentinio dydžio, kuris yra 0 %.
2. Todėl 2009-2010 prekybos metais nekvotinio cukraus eksporto licencijų paraiškos, pateiktos 2009 m. gegužės 2009 m. gegužės 25, 26, 27, 28 ir 29 d., yra atmetamos.
3. 2009-2010 prekybos metais nekvotinio cukraus eksporto licencijų paraiškų teikimas sustabdomas nuo 2009 m. birželio 1 d. iki 2009 m. rugsėjo 30 d.
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. gegužės 28 d.